b'\n_START_ARTICLE_\nMuzeul Arhitecturii Populare din Gorj\n_START_PARAGRAPH_\nMuzeul Arhitecturii Populare din Gorj este un muzeu \xc3\xaen aer liber, situat \xc3\xaen satul Curti\xc8\x99oara, jude\xc8\x9bul Gorj , \xc3\xaen prezent cartier al ora\xc8\x99ului Bumbe\xc8\x99ti Jiu, care cuprinde monumente de arhitectur\xc4\x83 \xc8\x99i tehnic\xc4\x83 popular\xc4\x83 din Gorj. Este declarat monument istoric, cu cod LMI GJ-II-a-A-09256, sub denumirea \xe2\x80\x9eMuzeul Arhitecturii Populare Gorjene\xc8\x99ti\xe2\x80\x9d.\n_START_SECTION_\nIstoric\n_START_PARAGRAPH_\n\xc3\x8enceputurile muzeului \xc3\xaen aer liber dateaz\xc4\x83 din anul 1968, c\xc3\xa2nd s-a organizat o expozi\xc8\x9bie \xc3\xaen Cula Cornoiu de la Curti\xc8\x99oara. \xc3\x8en 1970, prin Decizia nr. 178/1970 a Consiliului Popular Jude\xc8\x9bean Gorj, s-a hot\xc4\x83r\xc3\xa2t organizarea unui muzeu \xc3\xaen aer liber av\xc3\xa2nd ca tem\xc4\x83 \xe2\x80\x99\xe2\x80\x99Arhitectura popular\xc4\x83 din Gorj\xe2\x80\x99\xe2\x80\x99, muzeu care a fost inaugurat la 18 august 1975. Muzeul a fost amplasat \xc3\xaen satul Curti\xc8\x99oara, aflat la 10\xc2\xa0km nord de T\xc3\xa2rgu Jiu, pe o suprafa\xc8\x9b\xc4\x83 de 13 ha. Au fost aduse din jude\xc8\x9b \xc8\x99i amplasate aici un num\xc4\x83r de 24 de monumente de arhitectur\xc4\x83 popular\xc4\x83. Meritul \xc3\xaenfiin\xc8\x9b\xc4\x83rii muzeului revine muzeografei Elena Udri\xc8\x99te \xc8\x99i arhitectului Nicolae V\xc3\xa2n\xc4\x83toru, care a conceput primele schi\xc8\x9be._NEWLINE_Muzeul de la Curti\xc8\x99oara, amenajat \xc3\xaentre anii 1966 \xc8\x99i 1975, a luat fiin\xc8\x9b\xc4\x83 \xc3\xaen jurul Culei Cornoiu, construit\xc4\x83 \xc3\xaen anul 1785, a conacului \xc8\x99i a turnului cu ap\xc4\x83. Cula, turnul de ap\xc4\x83 \xc8\x99i terenul au fost cump\xc4\x83rate, \xc3\xaen anul 1927, de la familia Cornoiu de Constantin Neam\xc8\x9bu, guvernatorul B\xc4\x83ncii Na\xc8\x9bionale de la Craiova. Acesta a mai construit un conac, \xc3\xaen stilul vechilor case boiere\xc8\x99ti, o cas\xc4\x83 a slugilor \xc8\x99i a mai f\xc4\x83cut unele lucr\xc4\x83ri de modernizare a culei. \xc3\x8en anul 1945, proprietarul a fugit \xc3\xaen Fran\xc8\x9ba de teama regimului comunist. Cula de la Curti\xc8\x99oara este una dintre cele mai reprezentative pentru jude\xc8\x9bul Gorj \xc8\x99i una dintre cele mai frumoase. Era o locuin\xc8\x9b\xc4\x83 permanent\xc4\x83, ridicat\xc4\x83 pe trei niveluri (caturi) pe un platou ce domin\xc4\x83 valea Jiului, asigur\xc3\xa2nd vizibilitate spre sud \xc3\xaen direc\xc8\x9bia T\xc3\xa2rgu Jiu. Cula a fost restaurat\xc4\x83 \xc3\xaen anii 1966-1967 \xc8\x99i integrat\xc4\x83 sec\xc8\x9biei de etnografie a Muzeului Jude\xc8\x9bean Gorj, \xc8\x99i anume \xc3\xaen cadrul Muzeul arhitecturii populare din Gorj._NEWLINE_Muzeul \xc3\xaen aer liber cuprinde monumente de arhitectur\xc4\x83 \xc8\x99i tehnic\xc4\x83 popular\xc4\x83 din Gorj. Pe l\xc3\xa2ng\xc4\x83 cula Cornoiu (secolul al XVIII-lea) au fost aduse \xc8\x99i remontate biserica din zid Sf. Ioan Botez\xc4\x83torul (1820), construc\xc8\x9bii \xc8\x9b\xc4\x83r\xc4\x83ne\xc8\x99ti din lemn (case, pivni\xc8\x9be, p\xc4\x83tule, instala\xc8\x9bii tehnice populare din secolele XVIII - XIX) cu mobilier \xc8\x9b\xc4\x83r\xc4\x83nesc, piese de port, \xc8\x9bes\xc4\x83turi, unelte, ceramic\xc4\x83, crest\xc4\x83turi \xc3\xaen lemn. Cea mai veche cas\xc4\x83 expus\xc4\x83, ridicat\xc4\x83 cu peste 200 de ani \xc3\xaen urm\xc4\x83, este Casa Popii Udri\xc8\x99te, din satul Olari, ce dateaz\xc4\x83 din 1802. Muzeul expune \xc8\x99i dou\xc4\x83 biserici: prima o ctitorie a B\xc4\x83la\xc8\x99ei Cornoiu de la 1821 cu hramul Sf. Ioan Botez\xc4\x83torul, iar a doua, apar\xc8\x9bin\xc3\xa2nd familiei T\xc4\x83t\xc4\x83rescu, care au fost str\xc4\x83mutate \xc3\xaen anul 2002 de la Poiana Rovinari, precum \xc8\x99i f\xc3\xa2nt\xc3\xa2na Sf. Arhangheli (1896).\n_START_SECTION_\nSporirea patrimoniului\n_START_PARAGRAPH_\n\xc3\x8en cursul anilor 2000 \xe2\x80\x93 2002, de la Poiana \xe2\x80\x93 Rovinari a fost str\xc4\x83mutat \xc3\xaen cadrul Sec\xc8\x9biei de Etnografie de la Curti\xc8\x99oara ansamblul arhitectural Gheorghe T\xc4\x83t\xc4\x83rescu, compus din casa\xe2\x80\x93cul\xc4\x83 Gheorghe T\xc4\x83t\xc4\x83rescu, biserica familiei cu hramul Sf. Gheorghe \xc8\x99i casa Antonie Mogo\xc8\x99, achizi\xc8\x9bionat\xc4\x83 de c\xc4\x83tre familia T\xc4\x83t\xc4\x83rescu din satul Ceauru, comuna B\xc4\x83le\xc8\x99ti. Toate acestea au fost donate Muzeului Jude\xc8\x9bean Gorj de Sanda Maria T\xc4\x83t\xc4\x83rescu-Negropontes, fiica fostului premier liberal Gheorghe T\xc4\x83t\xc4\x83rescu. Amplasarea pe noul teren s-a f\xc4\x83cut respect\xc3\xa2nd c\xc3\xa2t mai fidel dispunerea \xc8\x99i orientarea fiec\xc4\x83rui obiectiv, astfel \xc3\xaenc\xc3\xa2t ansamblul s\xc4\x83 reaminteasc\xc4\x83 pe c\xc3\xa2t posibil de vechea curte boiereasc\xc4\x83 din localitatea Poiana.\n_START_SECTION_\nAmputarea\n_START_PARAGRAPH_\nJum\xc4\x83tate din terenul pe care este amplasat, precum \xc8\x99i mai multe cl\xc4\x83diri reprezentative, \xc3\xaentre care \xc8\x99i Cula Cornoiu, \xc3\xaen jurul c\xc4\x83reia a luat fiin\xc8\x9b\xc4\x83, au fost retrocedate mo\xc8\x99tenitorului fostului proprietar. Pe l\xc3\xa2ng\xc4\x83 cul\xc4\x83, instan\xc8\x9ba de judecat\xc4\x83 l-a mai pus \xc3\xaen posesie \xc8\x99i cu un conac, un turn de ap\xc4\x83 \xc8\x99i casa slugilor, care au fost construite \xc3\xaen anul 1927. Pe terenul dob\xc3\xa2ndit de acesta, \xc3\xaen suprafa\xc8\x9b\xc4\x83 de \xc8\x99ase hectare, se afl\xc4\x83 \xc8\x99i 16 case \xc8\x99i pivni\xc8\x9be \xc8\x9b\xc4\x83r\xc4\x83ne\xc8\x99ti din lemn, toate fiind \xc3\xaen patrimoniul muzeului \xc8\x99i \xc3\xaen cel cultural al \xc8\x9b\xc4\x83rii._NEWLINE_Ini\xc8\x9bial, Muzeul Arhitecturii Populare de\xc8\x9binea 8,721 hectare \xc8\x99i cuprindea 28 de obiective. Din luna martie 2006, prin hot\xc4\x83r\xc3\xa2re judec\xc4\x83toreasc\xc4\x83 definitiv\xc4\x83 \xc8\x99i irevocabil\xc4\x83, mo\xc8\x99tenitorilor lui Constantin Neam\xc8\x9bu le-a revenit suprafa\xc8\x9ba de 5,312 hectare, care a fost retrocedat\xc4\x83. Muzeul Arhitecturii Populare din Gorj a r\xc4\x83mas \xc3\xaen proprietate efectiv\xc4\x83 cu o suprafa\xc8\x9b\xc4\x83 de 3,409 de hectare. Pe terenul intrat \xc3\xaen proprietatea mo\xc8\x99tenitorilor se afl\xc4\x83 16 case, \xc3\xaentre care _NEWLINE_casa Dumitru Mihai, din Timi\xc8\x99eni, casa Motancea cu pivni\xc8\x9b\xc4\x83, din Bumbe\xc8\x99ti-Jiu, un \xc8\x99opron pentru c\xc4\x83ru\xc8\x9be, casa Harangica, din Dobri\xc8\x9ba, casa Ceroi, din Glodeni, mora cu ciutur\xc4\x83 din Pade\xc8\x99, casa Ion Cariga, cu \xc8\x99opron, din Baia de fier, conacul de plai din Bumbe\xc8\x99ti-Jiu, piva de b\xc4\x83tut dimii, din Pade\xc8\x99, pivni\xc8\x9ba din Boro\xc8\x99teni, pivni\xc8\x9ba de Deal, din B\xc4\x83le\xc8\x99ti, pivni\xc8\x9ba de deal, din B\xc4\x83l\xc4\x83ne\xc8\x99ti, cruci monumentale din piatr\xc4\x83 amplasate al\xc4\x83turat drumului de acces c\xc4\x83tre cul\xc4\x83 \xc8\x99i conac, \xc8\x99i alte bunuri._NEWLINE_Noul proprietar, care este stabilit \xc3\xaen Fran\xc8\x9ba, a solicitat ca toate colec\xc8\x9biile \xc8\x99i lucrurile de mare valoare s\xc4\x83 fie scoase din cula \xc8\x99i din conacul \xc3\xaen care se aflau \xc8\x99i unde puteau fi vizitate, pentru ca ambele cl\xc4\x83diri s\xc4\x83-i fie predate. \xc3\x8en conac se afla cea mai important\xc4\x83 colec\xc8\x9bie de ceramic\xc4\x83 \xc8\x99i de costume populare din Muntenia, pe care muzeografii au fost nevoi\xc8\x9bi s\xc4\x83 o mute \xc3\xaen alt\xc4\x83 loca\xc8\x9bie, \xc3\xaen condi\xc8\x9bii mult mai proaste.\n_START_SECTION_\nSitua\xc8\x9bia actual\xc4\x83\n_START_PARAGRAPH_\nNu se \xc8\x99tie ce se va \xc3\xaent\xc3\xa2mpla cu cele 16 case care se afl\xc4\x83 pe terenul care acum nu mai apar\xc8\x9bine muzeului. Costurile pentru mutarea acestora sunt enorme \xc8\x99i muzeul nu dispune de fondurile necesare. Speciali\xc8\x99tii \xc3\xaen patrimoniul cultural sunt de p\xc4\x83rere c\xc4\x83 toate casele care fac parte din Muzeul de la Curti\xc8\x99oara trebuie p\xc4\x83strate pe actualul amplasament._NEWLINE_\xc3\x8en acest scop, autorit\xc4\x83\xc8\x9bile din Gorj \xc8\x99i reprezentan\xc8\x9bii muzeului au discutat cu noul proprietar \xc8\x99i i-au propus s\xc4\x83 g\xc4\x83seasc\xc4\x83 \xc3\xaempreun\xc4\x83 o form\xc4\x83 de parteneriat, pentru ca muzeul s\xc4\x83 nu se restr\xc3\xa2ng\xc4\x83, iar casele \xc8\x99i tot ce se afl\xc4\x83 acolo s\xc4\x83 r\xc4\x83m\xc3\xa2n\xc4\x83 pe actualul amplasament. A fost de acord \xc8\x99i a r\xc4\x83mas stabilit s\xc4\x83 prezinte un protocol de colaborare. Deocamdat\xc4\x83 (2012), partea din muzeu care a fost retrocedat\xc4\x83 este \xc3\xaenchis\xc4\x83 cu gard, iar poarta de acces \xc3\xaencuiat\xc4\x83 cu lac\xc4\x83t, astfel c\xc4\x83 nu mai este admis accesul vizitatorilor.'